Birthe Skaarup (DF), 1998-06-12:
Jeg siger tak til sundhedsministeren for denne redegørelse.
Vi har her i Folketinget hørt mange pæne ord gennem tiderne, og det hørte vi også i dag fra sundhedsministeren, og det er naturligvis vores håb, at man vil leve op til disse pæne ord.
Men der skal ikke herske nogen tvivl om, at vi med denne her forespørgsel fra Dansk Folkeparti seriøst godt vil have en debat her i salen om problemernes løsning.
Jeg har erfaret, at den nye sundhedsminister allerede har gjort meget, rejst land og rige rundt og også taget del i mange diskussioner.
Men det handler nu engang her i sundhedsvæsenet også om at prioritere, og når vi går i et supermarked og prioriterer, om vi skal vælge æbler eller pærer, kan vi også prioritere med de økonomiske midler, vi har, og det mener vi at vi skal gøre. Vil vi sætte penge i veje, kultur, forsvar, eller vil vi sætte penge i sundhedsvæsenet?
Vi mener i Dansk
Folkeparti
, at sundhedsvæsenet må have den helt store prioritet og have stor bevågenhed fra de 179 medlemmer, der er i dette Ting.
En af flere grunde til, at vi i Dansk Folkeparti har rejst denne debat, er også, at vi hørte en grel historie fra en børneafdeling her i hovedstadsområdet, hvor børnelægen ville sige op på grund af ventetid til alvorlige operationer af børn.
Og man må anstændigvis lytte til, hvad sådan en overlæge siger, der har arbejdet i systemet i mange år.
Ikke alene blev det oplyst, at der var lang ventetid til operationer, men også til de ambulatoriske forundersøgelser kunne der gå op til 6-7 måneder, og det er altså ikke mange måneder siden, at vi hørte det. Et af de andre problemer, der er i dette land, er den store overbelægning på de medicinske afdelinger.
Det er ganske urimeligt, at der skal være disse store overbelægninger.
På de medicinske afdelinger ser vi mange gange, at det er ældre mennesker, der ligger der, og vi må ikke overse denne gruppe, for det er en gruppe, vi vil se meget mere til; det er en gruppe, der vil udgøre en voksende del af de patienter, der bliver indlagt fremover, også på de medicinske afdelinger.
Og her vil jeg godt komme ind på den forebyggende indsats, for på de medicinske afdelinger ser vi mange gange, at det er omkring første kvartal i et år, at der er den helt store overbelægning.
Og så siger vi: Hvad kan vi gøre her?
Der må kunne gøres en forebyggende indsats, for det er mange gange influenzaramte personer; det er personer, der er ramt af lungebetændelse og bronkitis, og der må vi gå ud og bede kommunerne om, at disse ældre kan få en gratis influenzavaccination.
Det sparer mange ressourcer i det offentlige sygehusvæsen, for det er netop her, at de mange penge bliver givet ud.
For os er det naturligvis også vigtigt, at de færdigbehandlede ældre på hospitalerne får et tilbud, når de er færdige, så de kan komme ud, og her må vi gribe fat i kommunerne.
Men som sagt, det er vigtigt at bevare de små sygehuse.
I Dansk Folkeparti ønsker vi, at sygehusfunktionerne skal bevares lokalt, og vi vil også have, at kvaliteten er i orden både fagligt og økonomisk.
Sundhedsministeren var inde på, at man kunne bruge nogle modeller med, at flere små sygehuse arbejdede sammen, og det synes vi er en rigtig god idé.
Man kan bruge det netværkssamarbejde, hvor nogle mobile læger, der har ekspertise på ét område, samler sig om eksempelvis tre små sygehuse og kan gå ind og give den kvalitet i nær- og lokalområdet, som befolkningen ønsker.
Og det synes jeg der må være udbredt enighed om at indføre som en generel målsætning for sygehusvæsenet, altså at vi giver det her signal fra Folketinget, at småt kan også være godt, hvis man gør det på den rigtige måde.
Det er vigtigt at få denne her debat om ventelister og en forstærket kamp for standarden i al almindelighed i hospitalsvæsenet, og vi må fokusere til stadighed på ventelisteområdet.
Vi vil have et bedre sundhedsvæsen som helhed.
Ingen bliver raske af at stå på venteliste.
Vi ved også, at det rent samfundsøkonomisk er en dårlig idé, når patienter ikke bliver opereret og risikerer at ryge ud af arbejdsmarkedet.
Det er blot en anden kasse, der skal betale, men det har man sikkert også debatteret før i dette her Folketing.
Noget af det, vi også kunne ønske os, er naturligvis den behandlingsgaranti, som sundhedsministeren var lidt inde på.
Og det er rigtigt, at det at stå på venteliste gør ikke folk raske.
Det er dårlig livskvalitet, det at være syg; for den enkelte er det hårdt nok.
Vi må have nogle helt klare ventetidsmålsætninger, som nogle amter heldigvis allerede har indført.
Problemet med ventelister kan også mange gange ses på en anden måde.
Sygehusene planlægger operationer.
Pludselig bliver de planlagte operationer skudt ud, fordi folk, der har stået på venteliste, bliver til akutte patienter, og her er
et stort problem.
Det skal ikke være sådan, at folk den ene gang efter den anden bliver indkaldt til en operation, og så får de at vide, at de kan altså godt gå hjem.
Det er sket i flere tilfælde flere steder i landet, at folk må faste, og så kan de få lov at gå hjem.
Jeg vil lige afslutningsvis sige, at vi ønsker denne her seriøse debat, og vi håber, at partierne vil følge op på det forslag til vedtagelse, som Dansk Folkeparti vil komme med:
Forslag til vedtagelse »Folketinget pålægger regeringen at leve op til løfterne i statsministerens tale ved Folketingets åbning den 25. marts 1998 om, at »sygehusene skal fungere bedre, og ventelisterne skal ned«.«